1. Úvod  

Vláda SR  za účelom zdokonalenia sa v cudzom jazyku (anglický jazyk, nemecký jazyk, francúzsky jazyk, španielsky jazyk, taliansky jazyk a ruský jazyk) ponúkla možnosť získania sociálneho štipendia na jednoročné štúdium na vybraných stredných školách  v zahraničí. Štipendiá boli určené  pre žiakov, ktorí boli v čase podávania prihlášok žiakmi 2. ročníka stredných škôl,  2. alebo  3. ročníka päťročných bilingválnych stredných škôl, 6. ročníka osemročných gymnázií  alebo 4. ročníka šesťročných gymnázií v SR. 

Cieľom poskytovania sociálnych štipendií vlády SR bolo umožniť  štúdium v zahraničí tým žiakom, ktorí z rôznych sociálnych dôvodov nemajú možnosť a ani finančné prostriedky na takýto druh štúdia. 

MŠVVaŠ SR prevzalo úlohu gestora projektu sociálnych štipendií vlády SR pre žiakov stredných škôl na jednoročné štúdium na zahraničných stredných školách na obdobie troch školských rokov 2008/2009, 2009/2010 a 2010/2011 v zmysle UV č. 144/2008 zo dňa 27.2.2008.

2. Organizačno-technické zabezpečenie projektu na školský rok 2010/2011

2.1 Nástroje uskutočňovania – medzinárodné zmluvné dokumenty na zabezpečenie projektu

V školskom roku 2010/2011 bola na základe požiadavky ruskej strany uzatvorená samostatná dohoda aj kvôli potrebe zabezpečenia víz pre žiakov „Dohoda o štúdiu slovenských žiakov v Štátnom vzdelávacom zariadení strednej všeobecnovzdelávacej školy č. 20 Juhozápadnej obvodnej správy vzdelávania Odboru vzdelávania mesta Moskvy a stáži na Štátnom inštitúte ruského jazyka A. S. Puškina a Ministerstvom školstva Slovenskej republiky“ a zároveň bola uzatvorená  zmluva s partnermi zo SRN (dohoda medzi MŠVVaŠ SR a Sekretariátom Konferencie Ministrov kultúry SRN – Pedagogická výmenná služba (PAD).

Zmluvné dokumenty s ostatnými krajinami boli platné počas trvania projektu tak, ako už bolo dohodnuté v školskom roku 2008/2009 bez požiadavky ich aktualizovať.

2.2  Zverejnenie výzvy na zaslanie prihlášok – kritériá, podmienky, organizačné  zabezpečenie

MŠVVaŠ SR začalo s prípravou školského roka 2010/2011 v mesiaci január 2010 zorganizovaním koordinačnej porady pre zriaďovateľov (VÚC a KŠÚ), na ktorej boli prezentované všetky potrebné informácie a tiež pokyny na spustenie tretieho ročníka projektu vrátane uskutočnenia konzultácií o stanovených počtoch miest. 

Vzhľadom na skúsenosti z predchádzajúceho roku, MŠVVaŠ SR kládlo dôraz najmä na dodržanie sociálnych kritérií, ktoré stanovilo MPSVaR SR nasledovne:

-	jednu dvanástinu príjmu rodičov dieťaťa podľa § 4 ods. 1 a 2 zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov za predchádzajúci kalendárny rok je najviac vo výške do 2,5 súm životného minima rodiny podľa § 2 zákona č. 601/2003 Z. z. v znení neskorších predpisov. 
Celý proces sa uskutočňoval  za aktívnej súčinnosti zainteresovaných orgánov - MZV SR, MPSVaR SR, KŠÚ a VÚC, ktoré si plnili úlohy tak, ako ich stanovovalo schválené uznesenie vlády SR č. 144/2008. 

MŠVVaŠ SR spustilo v rámci projektu MOBILITY - ONLINE elektronickú administráciu výberového a zabezpečovacieho procesu sociálnych štipendií vlády SR, čo podstatne zjednodušilo a uľahčilo spracovanie údajov žiakov. Uvedený portál bol prístupný pre MŠVVaŠ SR, KŠÚ a VÚC, žiakov, ako aj samotné školy vysielajúce žiakov na ročný štipendijný pobyt do zahraničia. 

Elektronickou formou bola začiatkom februára 2010 zaslaná všetkým zriaďovateľom (KŠÚ a VÚC) výzva na predkladanie prihlášok spolu s odkazom na portál www.socialnestipendia.sk spolu s inštrukciami ako postupovať pri prihlasovaní cez uvedený systém. Túto výzvu zriaďovatelia, ako aj MŠVVaŠ SR zverejnili na svojej webovej stránke, čím boli dostupné informácie všetkým žiakom, ich rodičom, ako aj školám, ktoré žiaci navštevujú. Na základe stanoveného počtu žiakov prebiehal výberový proces z počtu prihlásených uchádzačov. 

Základnou podmienkou akceptácie žiakov bol aktuálny ročník štúdia a dodržanie sociálnych kritérií stanovených MPSVaR SR v spolupráci s MŠVVaŠ SR. Zároveň sa postupovalo podľa  zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov, ktorý nadobudol účinnosť od 1. septembra 2008 § 149 ods. 1 tohto zákona.

Vzhľadom na skúsenosti z predchádzajúceho školského roka bol výber sledovaný a kontrolovaný aj zo strany MŠVVaŠ SR. Prihlášky žiakov,  ktoré nespĺňali stanovené kritériá boli vrátené späť jednotlivým VÚC a KŠÚ. Musíme konštatovať, že pri výberoch VÚC a KŠÚ  sme sa v školskom roku 2010/2011 nestretli s prípadmi, ktoré boli  nad rámec obsahu a myšlienky celého projektu. MŠVVaŠ SR následne po zaslaní a spracovaní prihlášok vybraných uchádzačov vykonalo nominácie žiakov diplomatickou cestou prostredníctvom MZV SR  na jednotlivé zahraničné školy k 19.4.2010.

V školskom roku 2010/2011 boli opätovne zorganizované stretnutia žiakov a ich zákonných zástupcov s predstaviteľmi írskej agentúry Ballyhoura Country Holidays zabezpečujúcej študijné pobyty pre slovenských študentov v Írskej republike, ako aj stretnutia so žiakmi nominovanými do ďalších krajín so zástupcami MŠVVaŠ SR v spolupráci s KŠÚ – Bratislava, Banská Bystrica, Košice.

O  akceptáciách a umiestnení žiakov na jednotlivé školy  informovali ZÚ SR v zahraničí MŠVVaŠ SR, ktoré následne spracovalo individuálne pre každého žiaka list, ktorý ho informoval o všetkých skutočnostiach, ktoré sa týkali jeho štúdia a pobytu spolu s pokynmi na vycestovanie.

Následne pristúpilo MŠVVaŠ SR k organizačnému a logistickému zabezpečeniu vyslania všetkých žiakov – preprava, finančné zabezpečenie, poistné a pod. Tento proces vyžadoval individuálnu aktívnu komunikáciu so žiakmi, rodičmi a zahraničnými partnermi. 

3. Priebeh školského roka 2010/2011

3.1  Počet vyslaných žiakov, umiestnenie študentov podľa jednotlivých teritórií, výber                  škôl, forma ubytovania

V školskom roku 2010/2011 na základe ponuky zo  zahraničných stredných škôl  MŠVVaŠ SR bolo pripravené zabezpečiť vyslanie na jednoročné štúdium cudzích jazykov 371 žiakov – 160 do Írskej republiky (anglický jazyk); 80 do SRN (nemecký jazyk); 64 do Francúzskej republiky (francúzsky jazyk); 35 do Španielskeho kráľovstva (španielsky jazyka); 16 do Talianskej republiky (taliansky jazyk); 16 do Ruskej federácie (ruský jazyk). MŠVVaŠ SR po rokovaniach so zahraničnými partnermi, ako aj s príslušnými ZÚ SR v zahraničí stanovilo počty štipendijných miest pre jednotlivé cudzie jazyky na školský rok 2010/2011.

Na stredoškolské štúdium bolo na školský rok 2010/2011 celkovo nominovaných 209 žiakov stredných škôl, pričom pred vyslaním odstúpil1 na základe žiadosti zákonných zástupcov 4 žiaci. 

Do zahraničia vycestovalo 205 žiakov, z toho 125 žiakov do Írskej republiky, 26 do Francúzskej republiky, 29 do Nemeckej spolkovej republiky, 15 do Španielskeho kráľovstva, 6 do Talianskej republiky a 4 do Ruskej federácie. 

V priebehu školského roka požiadalo o ukončenie štúdia 6 žiakov. Celkovo odstúpilo 10 žiakov, čo predstavuje 4,8 % z celkového počtu nominovaných žiakov /tabuľka v prílohe č.1/ .

Niektorí žiaci požiadali o ukončenie študijného pobytu v zahraničí z dôvodu problémov spôsobených odlúčením od rodiny alebo neochoty rešpektovať pravidlá určené zahraničnými školami, ako aj ubytovacími zariadeniami.

Ani v školskom roku 2010/2011 neboli žiaci vyslaní na štúdium nemeckého jazyka do Rakúskej republiky z dôvodu uzatvorenia zmluvy s partnermi zo SRN (dohoda medzi MŠVVaŠ SR a Sekretariátom Konferencie Ministrov kultúry SRN – Pedagogická výmenná služba (PAD) a jej ponuky, ktorá vysoko prevyšovala počet nominovaných žiakov na štúdium nemeckého jazyka.  

Všeobecný záujem zo strany žiakov o štúdium v zahraničí v rámci projektu neprevyšoval počty miest stanovených zahraničnými partnermi. Najväčší záujem bol o štúdium anglického jazyka a najmenší o štúdium ruského jazyka.

Výber zahraničných škôl bol zabezpečovaný príslušnými ZÚ SR v zahraničí a koordinovaný MZV SR na základe profilu slovenskej kmeňovej školy každého žiaka. V niektorých prípadoch však nebolo možné nájsť kompatibilnú školu so školou, ktorú žiak navštevoval na Slovensku, preto bol umiestnený na školu, ktorá prejavila o žiaka záujem. 

Pokiaľ ide o ubytovanie v jednotlivých krajinách žiaci boli ubytovaní v rodinách alebo v internátoch, v prípade Ruskej federácie žiaci bývali v byte ZÚ SR v Moskve. Vyslaní žiaci boli povinní dodržovať školský poriadok v škole i v internáte a riadiť sa pokynmi vedenia školy/internátu v plnom rozsahu. V opačnom prípade bolo  štúdium predčasne ukončené a zabezpečený okamžitý návrat  na Slovensko.

3.2	Bezpečnosť počas štúdia a pobytu žiakov

Počas prípravy projektu sa kládol veľký dôraz na zabezpečenie pobytu žiakov, z hľadiska ich bezpečnosti počas štúdia v zahraničí. Otázka bezpečnosti žiakov  bola prioritná, aj pokiaľ ide o zahraničných partnerov a školy, kde žiaci študovali. Vo všeobecnosti možno konštatovať, že podmienky na zahraničných internátoch sú veľmi prísne, oproti podmienkam v slovenských internátoch. 
Počas školského roka 2010/2011 sa nevyskytli  prípady, pri ktorých by došlo k ohrozeniu života  alebo zdravia žiakov. 
V školskom roku 2010/2011 sa vyskytli 2 prípady  vážneho priestupku, čo bolo riešené okamžite s následným vyvodením dôsledkov v spolupráci s vedením školy a príslušným zriaďovateľom.

3.3	Finančné vyhodnotenie školského roka 2010/2011

Pre jednotlivé krajiny boli náklady na štúdium a pobyt stanovené uzatvorenými zmluvnými dokumentmi a v niektorých prípadoch zahraničnou prijímajúcou školou. O celkových nákladoch na štúdium  bolo MŠVVaŠ SR informované prostredníctvom našich ZÚ SR v zahraničí, ktoré boli nápomocné pri zabezpečení celého procesu. 

Pre informáciu uvádzame  formu  finančného zabezpečenia v jednotlivých krajinách: 

Írska republika - prostredníctvom uzatvorenej dohody s írskou agentúrou Ballyhoura Country Holidays, MŠVVaŠ SR poukázalo na účet menovanej agentúre finančné prostriedky v plnej výške, vrátene vreckového na každého žiaka, 

Spolková republika Nemecko -  prostredníctvom uzatvorenej dohody s nemeckou inštitúciou PAD /Konferencia ministrov kultúry/, 

Talianska republika - individuálne na účty žiakov na základe stanovenej výšky zo strany zahraničnej školy, 

Francúzska republika - individuálne na účty žiakov na základe stanovenej výšky zo strany zahraničnej školy, 

Španielske kráľovstvo - individuálne na účty žiakov na základe stanovenej výšky zo strany zahraničnej školy,  

Ruská federácia - individuálne na účty žiakov vo výške stanovenej zahraničnou školou. 

Celý proces finančného zabezpečenia žiakov bol uskutočňovaný MŠVVaŠ SR a následne riadený a kontrolovaný príslušnými partnerskými inštitúciami a zastupiteľskými úradmi SR v zahraničí. MŠVVaŠ SR bolo priebežne informované o hradení nákladov spojených so štúdiom. 

Počas školského roku 2010/2011 sa nevyskytli žiadne prípady, ktoré by muselo MŠVVaŠ SR riešiť z dôvodu neuhradenia poplatkov škole predčasným ukončením pobytu žiaka. Pre lepšiu kontrolu finančné prostriedky  boli zasielané  MŠVVaŠ SR v 2. etapách  - I. etapa – začiatok štúdia – koniec decembra, II. etapa – január – koniec štúdia.

Vláda SR svojím uznesením č. 144/2008 zo dňa 27.2.2008 schválila celkovú výšku projektu na tri školské  roky 2008/2009, 2009/2010 a 2010/2011 v sume 270 mil. SK (8 962 358 EUR) a nasledovné finančné limity na jedného žiaka:

Sociálne štipendium	Učebné pomôcky 	Poistenie 	Cestovné náklady 	
600 EUR na žiaka a 1 mesiac. Náklady na 
ubytovanie, stravovanie, mestskú dopravu, vreckové 
Na 1 školský rok 6000 EUR	100 EUR na žiaka a 1 mesiac. Náklady na učebné pomôcky. 
Na 1 školský rok 1000 EUR 	1050,- Sk (cca 30) EUR na žiaka a 1 mesiac. Náklady na zdravotné poistenie štipendistu na mesiac.
Na 1 školský rok 300 EUR	Cestovné náklady na cestu tam a späť 15 000 Sk (cca 430 EUR) 	

Finančné  náklady podľa jednotlivých štátov v školskom roku 2010/2011

Štát	                                           Náklady spolu v €	
Írska republika	1 260 474	
Spolková republika Nemecko	233 689	
Talianska republika	28 225	
Francúzska republika	157 612	
Ruská federácia	39 069	
Španielske kráľovstvo	116 302	
SPOLU	1 835 371 	

Finančné vyhodnotenie vyslaných  stredoškolských štipendistov v zmysle uznesenia 
vlády SR č.144/2008 v školskom roku 2010/2011

Jednotlivé položky	Náklady v €	
Cestovné výdavky	216 193	
Poistenie  liečebných nákladov v zahraničí a poistenie zodpovednosti za škodu na zdraví a majetku	47 704	
Náklady na štúdium uhradené zahraničným partnerom a študentom	1 571 474	
SPOLU	1 835 371	
SPOLU
Celkový počet vyslaných   štipendistov  bol  205 osôb
Priemerné náklady na 1 žiaka boli vo výške  8 953  €     

Priemerné náklady na študenta podľa jednotlivých štátov v školskom roku 2010/2011

Štát	Priemerné náklady na 1 žiaka v EUR	
Írska republika	10 084	
Spolková republika Nemecko	8 058	
Talianska republika	4 704	
Francúzska republika 	6 062	
Ruská federácia	9 767	
Španielske kráľovstvo	7 753	

Finančné vyhodnotenie projektu sociálnych štipendií vlády SR za obdobie jeho trvania

2008/2009
Cestovné výdavky	314 243	
Poistenie  liečebných nákladov v zahraničí a poistenie zodpovednosti za škodu na zdraví a majetku	71 736	
Celkové náklady na štúdium uhradené zahraničným partnerom a študentom	2 501 226	
Úhrada nákladov za vízum 	48	
SPOLU	2 887 253€	
Celkový počet vyslaných štipendistov bol 323 osôb
Priemerné náklady na študenta boli vo výške 8 939€

2009/2010
Cestovné výdavky	248 980	
Poistenie  liečebných nákladov v zahraničí a poistenie zodpovednosti za škodu na zdraví a majetku	38 294	
Náklady na štúdium uhradené zahraničným partnerom a študentom	1 263 809	
Náklady na poštovné	49	
SPOLU	1 551 132€	
Celkový počet vyslaných štipendistov  bol 163 osôb
Priemerné náklady na 1 študenta boli vo výške 9 516€	

2010/2011
Cestovné výdavky	216 193	
Poistenie  liečebných nákladov v zahraničí a poistenie zodpovednosti za škodu na zdraví a majetku	47 704	
Náklady na štúdium uhradené zahraničným partnerom a študentom	1 571 474	
SPOLU	1 835 371€	
Celkový počet vyslaných   štipendistov  bol  205 osôb
Priemerné náklady na 1 žiaka boli vo výške  8 953 €     

4. Kontrola poskytovania štipendií v šk. roku 2010/2011

V zmysle schváleného uznesenia vlády SR č. 144/2008 bod B.5. bolo uložené ministrovi školstva, vedy, výskumu a športu zabezpečiť kontrolu plnenia poskytnutých štipendií vlády SR a mechanizmu v prípade zneužitia prijímateľom. Na základe poverenia ministra školstva, vedy, výskumu a športu Slovenskej republiky na vykonanie kontroly č. 263/2011-13,  2011 - 10663/26192-1:137 zo dňa 12. júla 2011 a v súlade s ustanovením § 9 ods. 3 zákona č. 10/1996 Z. z. o kontrole v štátnej správe v znení neskorších predpisov bola vykonaná kontrola v období od  18. 7. 2011 do 22. 8. 2011 (s prerušením od 25. 7. – 29. 7. 2011 a 4. 8. – 10. 8.2011) pričom kontrolovaným obdobím bol školský rok 2010/2011. Od poverených zamestnancov sekcie medzinárodnej spolupráce, ktorá projekt organizačne zabezpečovala kontrolná skupina obdržala dokumentáciu žiakov, ktorým boli poskytnuté sociálne štipendiá vlády SR, dodávateľské faktúry a platobné poukazy MŠVVaŠ SR. 

Predložená spisová dokumentácia vyslaných žiakov bola preverená metódou náhodného výberu v rámci jednotlivých krajín, kde boli žiaci vyslaní. Vykonanou kontrolou nebolo zistené porušenie všeobecne záväzných právnych predpisov ani interných predpisov vydaných na ich základe. Záznam o výsledku kontroly, ako i o kontrolovaných skutočnostiach sa  nachádza na MŠVVaŠ SR.

5. Hodnotenie projektu sociálnych štipendií vlády SR za obdobie jeho trvania

Projekt sociálnych štipendií  bol  v zmysle UV 144/2008 zo dňa 27.2.2008 plánovaný organizačne ako aj finančne na tri školské roky, to znamená, že školský rok 2010/2011 bol posledný. 

Celkovo malo byť vyslaných 1000 žiakov. Skutočne bolo nominovaných 713 žiakov, čo predstavuje z predpokladaného počtu vyslaných žiakov  71, 3  %  naplnenia stavu.

Komplexný prehľad uvádzame v grafe, ako aj v prílohe č. 2.

Vyslaní  žiaci, ako aj rodičia vyjadrili v prevažnej väčšine s ročným študijným pobytom na zahraničných stredných školách spokojnosť. O  kvalite ich štúdia vypovedajú aj ich dosiahnuté vynikajúce študijné výsledky a pozitívne hodnotenie zo strany zahraničných škôl. MŠVVaŠ SR počas celého obdobia trvania projektu nezaznamenalo žiadne závažné komplikácie či problémy súvisiace so študijnými výsledkami, alebo správaním žiakov, ktoré by boli prezentované zahraničnými partnermi.

Počas štúdia sa vyskytli v prípade niektorých žiakov problémy s ovládaním príslušného cudzieho jazyka a následné zlé psychické zvládanie situácie čo občas vyústilo do predčasného ukončenia štúdia. Vyskytli sa zároveň prípady závažného porušenia pravidiel projektu, ako aj zahraničnej strany a žiakom muselo byť následne ukončené štúdium a pobyt v danej krajine. 

5.1 Hodnotenie projektu sociálnych štipendií vlády SR za obdobie jeho trvania z pohľadu zriaďovateľov – KŠÚ a VÚC

Úlohou zriaďovateľov počas trvania daného projektu bolo: 

-	zverejnenie výzvy, ako aj podmienok na poskytovanie sociálnych štipendií vlády SR na  jednoročné štúdium cudzích jazykov na svojich webových stránkach 
-	stanovenie termínov na podávanie prihlášok, kontrola prihlášok, povinných príloh a následný výber prihlásených žiakov 
-	zaslanie prihlášok všetkých vybraných uchádzačov na Ministerstvo školstva, vedy, výskumu a športu SR 
-	zasielanie oznámení o výsledkoch výberu prihláseným žiakom 
-	konzultácie a komunikácia s uchádzačmi, ich zákonnými zástupcami, školami, Ministerstvom školstva, vedy, výskumu a športu SR pred výbermi, ako aj počas celého školského roka 
-	zabezpečenie účasti vybraných žiakov a ich zákonných zástupcov na predvýjazdových stretnutiach a organizačne sa podieľali v spolupráci s Ministerstvom, školstva, vedy, výskumu a športu SR na príprave stretnutí

MŠVVaŠ SR v spolupráci s VÚC a KŠÚ dbali pri výbere žiakov na sociálny rozmer projektu a preverovali zodpovedne dodržanie všetkých stanovených kritérií, vrátane sociálneho zázemia uchádzača.

Najviac vyslaných žiakov počas 3 školských rokov bolo na štúdium anglického jazyka, najmenej na štúdium ruského jazyka. Najväčší záujem o jednoročné štúdium cudzích jazykov na zahraničných stredných školách bol v Prešovskom kraji a najmenší v Trenčianskom kraji. 

Čo sa týka anglického jazyka, najviac prihlásených žiakov bolo z Prešovského kraja, najmenej z Trenčianskeho kraja, na štúdium nemeckého jazyka sa najviac žiakov hlásilo z Prešovského kraja a najmenej z Trnavského kraja. V prípade francúzskeho jazyka bolo najviac prihlásených žiakov z Košického kraja a najmenej z Trnavského kraja, rovnako to bolo aj v prípade španielskeho jazyka. O štúdium talianskeho jazyka sa uchádzalo najviac žiakov z Bratislavského kraja, najmenej, resp. nikto z Trenčianskeho, Žilinského a Banskobystrického kraja, v prípade ruského jazyka bolo najviac žiakov uchádzajúcich sa o štúdium ruštiny z Prešovského kraja a z Bratislavského, Trnavského, Trenčianskeho a Žilinského kraja sa neprihlásil ani jeden žiak. /tabuľka v prílohe č.2/.

V prvom ročníku projektu záujem žiakov vysoko prevyšoval stanovenú ponuku počtu miest na štúdium cudzieho jazyka na zahraničnej strednej škole. V ďalších dvoch ročníkoch projektu stanovený počet miest naplnený nebol z dôvodu nesplnenia sociálnych, ako aj iných kritérií zo strany uchádzačov.

Hodnotenie zo strany zriaďovateľov, ako aj škôl, z ktorých sa žiaci uchádzali o tento typ štipendia, je veľmi pozitívne aj napriek administratívnej náročnosti. Vo všeobecnosti išlo o vynikajúcu príležitosť pre žiakov zo sociálne znevýhodneného rodinného prostredia študovať jeden školský rok v cudzom jazyku na zahraničnej strednej škole, rozširovať si vedomosti a získať schopnosť plynulej komunikácie v danom jazyku.

5.2 Hodnotenie projektu sociálnych štipendií vlády SR za obdobie jeho trvania z pohľadu zahraničnej strany

Úlohou príslušných zastupiteľských úradov SR v zahraničí počas trvania daného projektu bolo: 
-	vybrať vhodné stredné školy,  do ktorých mohli byť slovenskí žiaci na celý školský rok umiestnení 
-	vyriešiť otázku ubytovania žiakov počas školského roka – pracovný týždeň, víkendy, sviatky a pod., 
-	zaslať Ministerstvu školstva, vedy, výskumu a športu SR do stanoveného termínu počty žiakov, ktorí môžu v školskom roku študovať v danej krajine; 
-	informovať ohľadom zabezpečenia a formy ubytovania pre každého žiaka; 
-	určiť na základe vnútorných predpisov zahraničnej školy termíny začiatku/konca školského roka, prázdnin, sviatkov a výšky financií potrebných na pokrytie všetkých nákladov;
-	poskytnúť Ministerstvu školstva, vedy, výskumu a športu SR všetky kontaktné údaje na každú školu vybranú pre žiakov 
-	spolupracovať s Ministerstvom školstva, vedy, výskumu a športu SR pri celkovej organizácii a logistickom zabezpečení pobytov žiakov od príchodu do danej krajiny až po návrat na Slovensko  
-	komunikovať so žiakmi, príslušnými školami, ktoré žiaci navštevovali, ubytovacími zariadeniami, resp. hosťovskými rodinami, agentúrami zabezpečujúcimi pobyt žiakov (Írsko, SRN) pri riešení všetkých problémov a otázok.

5.2.1 Francúzsky jazyk

Vybraní žiaci študovali francúzsky jazyk vo Francúzskej republike počas troch školských rokov celkovo v počte 97. Stredné školy vo Francúzskej republike vysoko pozitívne hodnotili úroveň vedomostí a dosahovaných študijných výsledkov všetkých slovenských žiakov počas troch školských rokov. Slovenskí žiaci boli vo Francúzsku vnímaní zo strany vedenia škôl ako príklady pre žiakov danej krajiny. Francúzska strana poskytla slovenským žiakom možnosť maturity z francúzskeho jazyka, ako aj skúšky z francúzskeho jazyka DELF B2 čo väčšina žiakov aj využila. Žiaci boli ubytovaní v ubytovacích zariadeniach príslušnej školy, ktorú navštevovali, resp. počas víkendov, sviatkov, prázdnin v hostiteľských rodinách.

5.2.2 Anglický jazyk

V školskom roku 2008/2009 mali žiaci možnosť študovať anglický jazyk okrem Írska aj vo Veľkej Británii. V ďalších dvoch školských rokoch žiaci študovali anglický jazyk iba v Írsku vzhľadom na nižšie finančné náklady a efektívnejšiu spoluprácu. Anglický jazyk študovalo počas troch školských rokov 380 žiakov slovenských stredných škôl, čo predstavuje takmer polovicu všetkých žiakov zúčastnených na tomto projekte. Írske stredné školy vyzdvihovali výrazne vyššiu vedomostnú úroveň prevažne prírodopisných predmetov slovenských žiakov v porovnaní s miestnymi žiakmi, ako aj disciplínu v prístupe k vzdelávaniu. Vzhľadom na vysoký počet zúčastnených žiakov Ministerstvo školstva, vedy, výskumu a športu SR spolupracovalo pri zabezpečovaní pobytov na území Írskej republiky s Írskou agentúrou Ballyhoura Country Holidays na základe zmluvného dokumentu. Všetci žiaci boli z hľadiska bezpečnosti umiestňovaní prevažne do vidieckeho prostredia a ubytovaní v hostiteľských rodinách.
          
5.2.3 Nemecký jazyk

V školskom roku 2008/2009 žiaci študovali nemecký jazyk okrem Spolkovej republiky Nemecko aj v Rakúskej republike. V ďalších dvoch školských rokoch výlučne v Spolkovej republike Nemecko z dôvodu uzatvorenia zmluvy s partnermi zo SRN, v ktorej boli stanovené kvóty pokrývajúce celkový dopyt po štúdiu nemeckého jazyka. Tento jazyk celkovo študovalo 99 slovenských žiakov stredných škôl zo všetkých oblastí SR. Žiaci boli umiestňovaní buď do hostiteľských rodín alebo do ubytovacích zariadení príslušných škôl v závislosti od typu strednej školy. Ubytovanie žiakov v internátoch škôl sa ukázalo viac vyhovujúce ako v hostiteľských rodinách, keďže nemecké internátne stredné školy sú prispôsobené na integráciu zahraničných študentov a žiakov. Ministerstvo školstva, vedy, výskumu a športu SR počas trvania projektu spolupracovalo s partnerskou organizáciou - Sekretariátom Konferencie Ministrov kultúry SRN – Pedagogická výmenná služba (PAD), ktorá na základe zmluvy spolupracovala pri zabezpečovaní pobytov žiakov a celkovej organizácii na území SRN. Slovenskí žiaci boli hodnotení pozitívne v ambícii dosahovať čo najlepšie výsledky.

5.2.5 Taliansky jazyk

Všetci vybraní žiaci stredných škôl študovali taliansky jazyk v Talianskej republike. Celkový počet študujúcich žiakov na talianskych stredných školách počas troch školských   rokov bol 18. Žiaci boli rozdelení do škôl, ktoré poskytovali vhodné podmienky na úspešné štúdium a bezpečný pobyt. Ubytovaní boli v prevažnej miere v internátoch príslušných škôl. 

5.2.6  Ruský jazyk

V Ruskej federácii študovalo počas troch školských rokov je 11 žiakov, ktorí boli umiestnení v Moskve na štátnej strednej všeobecnovzdelávacej škole č. 128. Ubytovaní boli v priestoroch Zastupiteľského úradu SR v Moskve, keďže všeobecnovzdelávacie školy v Rusku nemajú ubytovacie zariadenia. Uvedená škola vysoko pozitívne hodnotí slovenských žiakov vo vzťahu k vzdelávaniu, ako aj k mimoškolským aktivitám organizovaným školou. Ruská federácia bola v rámci projektu jedinou krajinou, ktorá má zavedenú vízovú povinnosť a zároveň ruské predpisy nie sú prispôsobené  na príchod zahraničných žiakov stredných škôl na študijné pobyty.  Podpisom zmluvného dokumentu „Dohoda o štúdiu slovenských žiakov v Štátnom vzdelávacom zariadení strednej všeobecnovzdelávacej školy č. 20 Juhozápadnej obvodnej správy vzdelávania Odboru vzdelávania mesta Moskvy a stáži na Štátnom inštitúte ruského jazyka A. S. Puškina a Ministerstvom školstva, vedy, výskumu a športu  Slovenskej republiky“ a zároveň zaradením tejto školy do zoznamu škôl, ktoré majú možnosť pozývať zahraničných žiakov na dlhodobý pobyt sa problém postupne odstránil. 

6. Záver

MŠVVaŠ SR hodnotí priebeh a výsledky troch školských  rokov  projektu vysoko pozitívne.  Taktiež ohlasy zo strany samotných žiakov, ako aj zahraničných partnerov v dotknutých krajinách sú v prevažnej miere veľmi kladné.  

Slovenská republika sa v školskom roku 2011/2012 zapojí do druhého roka testovania novej aktivity  - individuálnej mobility žiakov stredných škôl. Táto aktivita sa uskutočňuje v rámci programu Comenius, ktorý je súčasťou vzdelávacieho programu Európskej únie nazvaného Program celoživotného vzdelávania (2007-2013). Cieľom zapojenia sa do tejto aktivity je poskytnúť slovenským žiakom čo najviac možností na strávenie časti ich štúdia v zahraničí. MŠVVaŠ SR víta iniciatívu EÚ v tomto smere, nakoľko uvedený projekt je financovaný zo zdrojov Európskej únie a nezaťažuje štátny rozpočet ako v prípade projektu sociálnych štipendií.